**SOCIALNA DELAVNICA V TRETJEM IN ČETRTEM RAZREDU**

Mladinski program To sem jaz, ki vsebinsko poleg preventivnih delavnic vključuje še spletno svetovalnico za mlade, je prisoten že več kot 18 let. Za razvoj, upravljanje in koordiniranje programa že vsa leta kontinuirano skrbi stalna, izkušena in predana ekipa različnih strokovnjakov na Nacionalnem inštitutu za javno zdravje v sodelovanju z zunanjimi strokovnjaki ob stalni podpori Ministrstva za zdravje. Program je priznan tudi v tujini in prejema nagrade za odličnost v komuniciranju. Novi priročnik za preventivno delo z mladostniki *Zorenje skozi To sem jaz, razvijanje socialnih in čustvenih veščin ter samopodobe* vsebuje nekaj delavnic za delo z otroki in mladostniki. Vaje, ki so vključene v delavnice so temeljni primeri aktivnosti za razvoj posameznih področij samopodobe oziroma socialnih in čustvenih veščin.

V mesecu decembru je svetovalna delavka v sodelovanju s študentom, ki je na šoli opravljal prakso, izvedla socialno delavnico z naslovom ***Sodelujem z drugimi, jih sprejemam in imam prijatelje*.**

*Ko sodelujemo z drugimi, smo skupaj z njimi usmerjeni k istemu cilju, bodisi zato, kjer imamo skupe potrebe in interese, ali zato, ker želimo pomagati drugim. Kadar sodelujemo z drugimi, poleg svojih potreb in želja, upoštevamo tudi potrebe in želje drugih. Sodelovanje zahteva prilagajanje, dogovarjanje, usklajevanje in sklepanje kompromisov.*

**Prva vaja** se je začela z možgansko nevihto na temo sodelovanje, kasneje pa so sledile aktivnosti. Naloga je osnovana v dveh delih, in sicer prvi del je od učencev zahteval, da najprej pozorno poslušajo pesem Ivana A. Krilova: Labod, ščuka in rak. Po prebrani pesmi smo se o nauku pogovorili in ga poskušali prikazati v praksi. Razdelili smo se v dve skupini, vsaka skupina pa je imela vodjo, ki je sedela na stolu. Člani ekipe so se mogli dogovoriti, kako bodo stol premaknili – ali bodo vlekli vsak v svojo smer ali bodo med seboj sodelovali in dejansko stol z vodjo premaknili. Nauk zgodbe je bil, da pri delu v skupini lahko dosežemo skupni cilj le z medsebojnim sodelovanjem in dogovarjanjem.

Nadaljevanje je bilo malo drugačno in sicer pogovarjali smo se o prijateljstvu. Učenci so bili še vedno razdeljeni v iste skupine, vsaka skupina pa je dobila dva plakata. Imeli so nekaj minut časa, do so se v skupini pogovorili, kdo bo pisal, kaj bodo napisali in kako. Na en plakat so mogli napisati *Kaj lahko naredim za to, da pridobim in obdržim prijatelje*, na drugi plakat pa so zapisovali *Zmote o prijateljstvu.* Po opravljenem delu smo se na kratko v skupini pogovorili o njihovih občutkih in razmišljanjih po opravljeni vaji.

Druga vaja se je osredotočala na sodelovanje in komuniciranje v skupini ter aktivno poslušanje. Delavnica se je začela s prebranim sporočilom deklice, ki je zapisala svoje skrbi, glede nadaljnjega šolanja, saj se morajo zaradi očetovih službenih obveznosti preseliti na drugi konec Slovenije in je pri tem zelo zaskrbljena. Skrbi jo kako se bo vklopila v novo okolje in kako si bo našla nove prijatelje. Dodatne skrbi pa ji povzroča še veliko večja šola od zdajšnje.

Učenci so se postavili v vlogo svetovalnih delavcev in poskušali pomagati deklici. Podajali so različne odgovore – od tega, da naj se trudi biti čim bolj komunikativna, zgovorna, prijazna, do tega da naj vsakemu novemu prijatelju nekaj podari.

Delavnica se je nadaljevala z vajo aktivnega poslušanja, ki je modifikacija ene izmed vaj iz knjige *Vzpostavljanje delovnega odnosa in osebnega stika* avtoric Nine Mešl, Gabi Čačinovič Vogričič, Leonide Kobal in Mirana Možine. Učenci so se razdelili v tri skupine. Iz vsake skupine sva pripovedovalca poklicala iz učilnice na samo, kjer sva mu predala nalogo. Vsak pripovedovalec je imel svojo nalogo, in sicer prvi je pripovedoval o svoji najljubši risanki, seriji, nanizanki ali filmu, drugi je imel nalogo, da pripoveduj o tem, kako je preživel lansko poletje, kaj zanimivega se mu je zgodilo, kaj je doživel, kjer je bil in zadnji je pripovedoval o decembrski šolski ekskurziji, kjer so obiskali tehniški muzej v Bistri in praznično okrašeno Ljubljano.

Naloga pripovedovalcev pa ni bila niti najmanj lahka, saj so svojo skrito nalogo imeli tudi poslušalci. Poskrbela sva, da nalog med seboj niso poznali. Poslušalci prvega pripovedovalca, ki je pripovedoval o svoji najljubši risanki, so imeli nalogo, da ga aktivno poslušajo, mu postavljajo podvprašanja, izkažejo zanimanje, za to kar govori, ga spodbujajo s svojo aktivnostjo in so pri tem prijazni, poslušalci pripovedovalca o lanskem poletju so imeli nalogo, da so med pripovedovanjem zdolgočaseni, jih tema sploh ne zanima, med pripovedovanjem glasno negativno komentirajo in so pri tem celo nekoliko nesramni. Pomembno pri tej skupini je bilo tudi to, da njihova telesna govorica izraža njihovo občutje – nezanimanje. Poslušalci so skoraj ležali na stolih in s tem odlično opravili svojo nalogo. Tretja skupina je poslušala pripoved o ekskurziji v Bistro in Ljubljano. Poslušalci so imeli nalogo, da imajo več opravka samimi med sabo kot s tem, kar jim je pripovedovalec pripovedoval. Med samo so se zafrkavali, si pihali v ušesa, se žgečkali, si nagajali, se smejali – pripovedovanje ni bila njihova prioriteta. Na trenutke so bili do pripovedovalca tudi nesramni.

Ko so vse skupine zaključile, je sledilo razkritje poslušalcev, kaj je bila njihova naloga. Nekateri pripovedovalci so bili vidno presenečeni, drugi so nekaj celo slutili, kaj je bila njihova naloga. Pripovedovalci so povedali, kakšna so bila njihova občutja in kako so se počutili med tem, ko so pripovedovali različnim publikam. Najtežje je bilo pripovedovalcu tretje skupine, kjer so bili poslušalci najmanj zainteresirani za pripovedovanje in so imeli več opravka drug z drugim, najlažje pa je bilo pripovedovalcu prve skupine, kjer so ga po njegovih besedah poslušalci nekoliko usmerjali s svojimi vprašanji, zato mu je bilo lažje pripovedovati, pa tudi vedel je, na katere teme se lahko bolj osredotoči, saj so bile te očitno za poslušalce bolj zanimive.

**Na koncu smo skupaj povzeli ugotovitve vaje:** aktivno poslušanje prinaša v skupino boljše odnose, lažje delo in boljše medsebojno sodelovanje in razumevanje. S tem, da nekomu damo možnost, da pove, kar si želi, mu izkažemo tudi svojevrstno spoštovanje do njegovega dela in truda, ki ga je vložil v to, kar govori.

Učenci so svoje naloge odlično izpeljali, odlični so bili v teh igralskih vlogah. V želji, da bi se naučeno v čim večji meri udejanjalo tudi v praksi smo pripravljene plakate na omenjene teme izobesili po celem razredu.

**Zapisala:**

Gašper Kastelic, študent socialnega dela

in Kristina Urh, svetovalna delavka